钦定古今图书集成/明伦汇编/氏族典/第353卷 > 《廖用贤尚友录》 > 仇悆
## 钦定古今图书集成/明伦汇编/氏族典/第353卷 > 《廖用贤尚友录》 > 仇悆

按《宋史仇悆传》：“悆字泰然，益都人。大观三年进士，授
邠州司法，谳狱详恕，多所全活。为邓城令，满秩，徙武
陟令，调高密丞。丁母忧，服除，知建昌军，入为考功员
外，迁淮西宣抚，知庐州。刘豫子麟合金兵大入，悆以
守御功加徽猷阁待制。召对，帝欲留寘近密，言者以
悆在郡多黥胥吏为惨酷，请授外藩。时峒獠未息，乃”
进直学士，为湖南安抚使。禁盗铸钱者，趣使为农，物
价既平，商贾遂通。数月，召还。时金人无故归侵疆，诡
计叵测，悆力陈非策。秦桧方主和议，以为异己，落职，
全州居住。起知河南府，改知平江府，以言罢，提举太
平观。积官至左朝议大夫，爵益都县伯，卒。